Na základe výsledkov otvorenej verejnej konzultácie o cieľových úrovniach emisií CO2 výrobcovia vozidiel požadovali zmeny súčasných cieľov stanovených na rok 2025. Úroveň ambícií a rok 2030 a neskoršie obdobie bude závisieť od splnenia základných podmienok. Subjekty verejného sektora a MVO vo všeobecnosti podporili stanovenie ambicióznejších cieľov na roky 2025 až 2030 a nových cieľov na roky 2035 a 2040. Environmentálne MVO požadovali, aby sa cieľ nulových emisií dosiahol najneskôr do roku 2035. Pokiaľ ide o harmonogram cieľov, výrobcovia vozidiel podporili myšlienku, aby sa pokračovalo v prístupe založenom na päťročných úsekoch. Environmentálne MVO požadovali každoročné znižovanie cieľových hodnôt alebo stanovenie priebežného cieľa do roku 2027. Pokiaľ ide o mechanizmus stimulov pre vozidlá s nulovými a nízkymi emisiami, výrobcovia vyjadrili názor, že by sa mal ponechať v jeho súčasnej podobe. Environmentálne MVO požadovali odstránenie tohto systému stimulov čo najskôr po tom, ako podiel elektrických vozidiel dosiahne určitú úroveň. Výrobcovia palív a dodávatelia komponentov vyjadrili názor, že v posúdení súladu by sa malo zohľadňovať zníženie emisií v dôsledku používania obnoviteľných a nízkouhlíkových palív. Proti tomu vyjadrili námietky environmentálne MVO.

Uprednostňovaná možnosť výrazne prispieva k zníženiu emisií CO2 z osobných automobilov a dodávok. Navrhované zníženie emisií pre tento sektor v porovnaní s rokom 2005 je v rozsahu 32 – 33 % do roku 2030, 56 – 66 % do roku 2035 a 83 – 89 % do roku 2040. Toto zníženie prispeje aj k nižším emisiám látok znečisťujúcich ovzdušie: kumulatívne náklady na emisie znečisťujúcich látok, ktorým sa zabránilo, v porovnaní so základným scenárom v období medzi rokmi 2030 až 2040 sa odhadujú na 49 až 59 miliárd EUR. Prínosom pre spotrebiteľa budú priemerné čisté úspory na celkových nákladoch na vlastníctvo, vypočítané ako priemer vozového parku nových vozidiel celej EÚ, ktoré pre osobný automobil zaevidovaný v roku 2030 dosiahnu 330 – 600 EUR a pre dodávku zaevidovanú v roku 2030 budú 340 – 600 EUR, a to v prípade prvého používateľa. Tieto úspory sa zvýšia približne na 2 800 – 3 100 EUR v prípade osobného automobilu zaevidovaného v roku 2040 a asi na 5 200 – 5 500 EUR pri dodávke zaevidovanej v roku 2040. Čisté úspory vzniknú aj pre druhého používateľa. Spoločenské prínosy počas celej životnosti sa pohybujú v rozpätí 860 – 1 600 EUR v prípade osobného automobilu zaevidovaného v roku 2030 a v rozpätí 1 000 – 1 200 EUR pri dodávke zaevidovanej v tom istom roku. Tieto prínosy sa zvýšia približne na 4 600 – 5 100 EUR v prípade osobného automobilu zaevidovaného v roku 2040 a na 5 600 – 6 400 EUR v prípade dodávky zaevidovanej v tom istom roku. Počas obdobia 2030 až 2050 sa dosiahnu kumulatívne úspory nafty a benzínu v rozsahu 913 – 1 100 Mtoe v porovnaní so základným scenárom, čím sa zníži závislosť hospodárstva EÚ od dovozu. Táto možnosť sa pozitívne prejaví aj v rámci HDP celého hospodárstva a v rámci zamestnanosti. Konkrétne sa do roku 2030 zvýši počet pracovných miest, ktorý do roku 2040 ešte viac zrastie. Predpokladá sa však pokles počtu pracovných miest súvisiacich s výrobou komponentov pre konvenčné motory, takže na uľahčenie prechodu bude potrebná rekvalifikácia pracovníkov v sektore.